Title: Návrh na vydanie štátnych dlhopisov Slovenskej republiky do sumy 250 mil
Author: juraj.pekar
Company: sukr

Návrh na vydanie štátnych dlhopisov Slovenskej republiky v sume najmenej 1 mld. EUR v zahraničí za účelom krytia splátok istín štátneho dlhu z predchádzajúcich rokov splatných v roku 2004

	V zmysle zákona NR SR č. 598 z 12. decembra 2003 o štátnom rozpočte na rok 2004 (§ 6 ods. 2) je vláda SR oprávnená v roku 2004 rozhodnúť o vydaní štátnych cenných papierov a o použití štátnych finančných aktív na krytie splátok istín štátneho dlhu z predchádzajúcich rokov splatných v roku 2004 a na krytie schodku štátneho rozpočtu za rok 2003. Vydanie emisie štátnych dlhopisov je v súlade so Stratégiou riadenia štátneho dlhu do roku 2006, ktorú schválila vláda Slovenskej republiky v októbri 2003. 
Vzhľadom na potrebu prefinancovania zahraničnej emisie štátnych dlhopisov SR (vydanej v roku 1999 a splatnej 23. júna 2004) a súčasnú výhodnú situáciu na zahraničných kapitálových trhoch sa Ministerstvo financií SR rozhodlo prostredníctvom Agentúry pre riadenie dlhu a likvidity (ARDAL) vydať novú emisiu štátnych dlhopisov v zahraničí. Úročenie meny EUR so splatnosťou na 10 rokov je historicky nízke, všeobecne sa očakáva jej zvýšenie. Nakoľko je úročenie navrhovaného  dlhopisu fixné, SR môže v ďalších rokoch usporiť dodatočne rozpočtové prostriedky.   
Vydanie štátnych dlhopisov na zahraničnom kapitálovom trhu v roku 2004 umožní čiastočne znížiť – rozložiť refinančné riziko štátneho dlhu SR v roku 2004. Časť získaných prostriedkov bude použitá na splatenie emisie v hodnote 500 mil. EUR splatných 23. júna 2004, časť na splácanie ostatných devízových záväzkov štátu. Prvotným kritériom rozhodovania o vhodnosti zahraničnej emisie dlhopisov je refinančné riziko štátu, ktoré je v roku 2004 historicky najvyššie. Slovenská republika musí v roku 2004 vydať zatiaľ najväčší objem štátnych dlhopisov vo svojej histórii – 146 mld. Sk. Napriek veľkému prebytku voľnej likvidity v bankovom sektore SR, banky a ostatní investori preferujú investície do cenných papierov iba s krátkou dobou splatnosti –  maximálne do 5 rokov.
	Na základe analýzy finančných trhov sa Ministerstvo financií SR rozhodlo vypísať výberové konanie na sprostredkovateľa emisie štátnych dlhopisov v zahraničí za nasledovných podmienok:
1.	Mena – EURO
2.	Objem emisie – minimálne 1,0 mld. 
3.	Doba splatnosti – 10 rokov.
4.	Kupón – s pevným úročením.
5.	Riadiace právo – anglické.
	
Medzi základné kritériá vyhodnotenia úspešnosti kandidátov patrili: 

1.	celkové náklady spojené s emisiou,
2.	prirážka nad úročenie nemeckých dlhopisov,
3.	rozdelenie emisie podľa zemepisného umiestnenia emisie, 
4.	rozdelenie podľa investorského umiestnenia emisie,
5.	náklady emitenta,
6.	hrubé poplatky,
7.	analytická podpora pre emitenta,
8.	podpora obchodovania so štátnymi dlhopismi SR na sekundárnom trhu,
9.	štruktúra syndikátu – sprostredkovateľov predaja,
10.	možnosť navýšenia emisie v budúcnosti.

Do výberového konania sa prihlásili tieto finančné inštitúcie:

1. ABN AMRO Bank N.V.
2. Bank Austria Creditanstalt
3. Banca Caboto S.p.A., London Branch
4. BNP Paribas
5. Citigroup 
6. Commerzbank AG
7. Credit Suisse First Boston
8. Credit Lyonnais
9. Deutsche Bank AG
10. Dresdner Kleinwort Wasserstein 
11. ING Bank
12. J.P.Morgan Europe Limited
13. Lehman Brothers International
14. Morgan Stanley & Co International Limited
15. Nomura International plc
16. Raiffeisen Zentralbank Osterreich AG
17. UBM - UniCredit Banca Mobiliare
18. UBS Investment Bank
19. WestLB AG

Vyhodnotenie výberového konania

Výberová komisia pozostávala z 5 členov (3 zástupcovia MF SR, 2 zástupcovia Agentúry pre riadenie dlhu a likvidity). V prvom kole komisia analyzovala a posudzovala ponuky finančných inštitúcií a zamerala sa na splnenie základných kritérií hodnotenia a výhodnosť podmienok. Po dôkladnom preskúmaní ponúk, do druhého kola postúpili nasledovné finančné inštitúcie s najlepšími ponukami: ABN AMRO Bank N.V., Credit Suisse First Boston,  Deutsche Bank AG,  Dresdner Kleinwort Wasserstein,  J.P.Morgan Europe Limited, Lehman Brothers International,  Morgan Stanley & Co International Limited,  WestLB AG. Vybraným finančným inštitúciam bol poslaný list s doplňujúcimi otázkami. Komisia po vyhodnotení jednotlivých ponúk – listov vybrala za sprostredkovateľa emisie štátnych dlhopisov v zahraničí v roku 2004 spoločnosti -  ABN AMRO Bank N.V.,  Dresdner Kleinwort Wasserstein  a  Morgan Stanley & Co International Limited.